《水龙吟 自和前二首 其三》
宋代·刘克庄

病翁一榻萧然，不知世有欢娱事。雀罗庭院，载醪客去，催租人至。

报答秋光，要些酒量，要些诗思。奈长鲸罢吸，寒蛩息响，茶瓯外、惟贪睡。

穷巷幸无干贽。或相过、莫知谁氏。柴门草户，阙人守舍，任伊题字。

自和山歌，国风之变，离骚之裔。待从今向去，年年强健，插花高会。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。